# Lev XIV.

|  |
| --- |
| Lev XIV. *Leo XIV.* |
| 267. rímsky biskup |
|
Lev XIV. v roku 2025 |
|

|  |  |
| --- | --- |
|  | In Illo uno unum V ňom jednom jedno |

 |
|  |
| Štát pôsobenia |  USA  Peru  Vatikán |
| Funkcie a tituly |
| Pontifikát |
| 8. máj 2025 – súčasnosť |
|

|  |  |  |  |  |  |  |
| --- | --- | --- | --- | --- | --- | --- |
|  |  | František
 |  |  |  |  |

 |
| prefekt Dikastéria pre evanjelizáciu |
| 8. máj 2025 – súčasnosť |
|

|  |  |  |  |  |  |  |
| --- | --- | --- | --- | --- | --- | --- |
|  |  | František
 |  |  |  |  |

 |
| Predchádzajúce funkcie |
| * generálny prior Rádu augustiniánov (2001 – 2013)
* biskup v Chiclayo (2014 – 2023)
* prefekt Dikastéria pre biskupov (2023 – 2025)
* predseda Pápežskej komisie pre Latinskú Ameriku (2023 – 2025)
 |
| Biografické údaje |
| Občianske meno | Robert Francis Prevost |
| Narodenie | 14.09.195514. september 1955 (70 rokov) Chicago, Spojené štáty |
| Alma mater | Villanova University |
| Svätenia |
| Cirkev | rímskokatolícka |
| Rehoľník |
| Rehoľa | Rád svätého Augustína |
| Vstup | 1. september 1977 (21 rokov) |
| Večné sľuby | 29. august 1981 (25 rokov) |
| Diakon |
| Svätenie | 10. september 1981 (25 rokov) |
| Kňaz |
| Kňazská vysviacka | 19. jún 1982 (26 rokov) Rím Jean Jadot arcibiskup titulárnej arcidiecézy Zuri |
| Biskup |
| Menovanie | 3. november 2014 (59 rokov) František |
| Konsekrácia | 12. december 2014 (59 rokov) Chiclayo |
| Svätiteľ | James Patrick Green arcibiskup titulárnej arcidiecézy Altinum, apoštolský nuncius v Peru |
| Spolusvätitelia | Jesús Moliné Labarte (emeritný) biskup v Chiclayo Salvador Piñeiro García-Calderón arcibiskup v Ayacucho |
| Kardinál |
| Menovanie | 30. september 2023 (68 rokov) František  |
| Stupeň | kardinál-diakon (2023 – 2025) kardinál-biskup (2025 – 2025) |
| Titulárny kostol | Santa Monica Albano |
| Pápež |
| Voľba | 8. máj 2025 (69 rokov) |
| Intronizácia | 18. máj 2025 (69 rokov) |
| Odkazy |
| Lev XIV. na vatican.va |
| Lev XIV. na *catholic-hierarchy.org* angl.  Lev XIV. |
|  Kompletný zoznam pápežov  |
|

|  |  |
| --- | --- |
|  |  Vatikánsky portál  Biografický portál |

 |

**Lev XIV**. (vlastným menom **Robert Francis Prevost**, OSA; \* 14. september 1955, Chicago) je 267. pápežom Katolíckej cirkvi a hlavou mestského štátu Vatikán. Je prvým pápežom zo Severnej Ameriky a USA.

Pred jeho zvolením za pápeža pôsobil ako rímskokatolícky kňaz, augustiniánsky rehoľník a misionár v Peru. V rokoch 2001 až 2013 slúžil ako generálny predstavený Rádu svätého Augustína. V roku 2014 bol vysvätený za biskupa a do roku 2023 viedol peruánsku diecézu Chiclayo. V roku 2023 ho pápež František menoval za prefekta Dikastéria pre biskupov a v tom istom roku ho menoval kardinálom.

Za pápeža bol zvolený 8. mája 2025 v konkláve po smrti pápeža Františka. Pápežské meno Lev si vybral najmä pre inšpiráciu pápežom Levom XIII., ktorý sa vo svojej encyklike *Rerum novarum* venoval sociálnej otázke v kontexte prvej veľkej priemyselnej revolúcie. Lev XIV. sa stal prvým pápežom pochádzajúcim zo Spojených štátov amerických, zároveň aj prvým pápežom s Peruánskym občianstvom a prvým pápežom z augustiniánskej rehole.

## Život

### Raný život a vzdelanie

Dom v ktorom Lev XIV. vyrastal, Dolton, Illinois, Spojené štáty
Robert Francis Prevost sa narodil 14. septembra 1955 v Mercy Hospital v štvrti Bronzeville v Chicagu v americkom štáte Illinois matke Mildred Prevostovej, rodenej Martínezovej, a otcovi Louisovi Mariusovi Prevostovi, veteránovi amerického námorníctva z druhej svetovej vojny. Jeho otec bol talianskeho a francúzskeho pôvodu. Jeho matka bola dcérou rodičov kreolského pôvodu z Louisiany afrického, francúzskeho a španielskeho pôvodu. Má dvoch starších bratov, Louisa a Johna.

Vyrastal v Doltone v štáte Illinois, na predmestí hraničiacom s južným okrajom Chicaga. Vo farnosti Nanebovzatia Panny Márie chodil do školy, spieval v zbore a slúžil ako miništrant. Stredoškolské vzdelanie ukončil na strednej škole St. Augustine Seminary High School v Hollande v štáte Michigan v roku 1973.

V roku 1977 získal bakalársky titul z matematiky na augustiniánskej Villanova University na predmestí Philadelphie. V roku 1982 získal titul magister teológie na Catholic Theological Union v Chicagu, následne licenciát kánonického práva (1984) a doktor kánonického práva (1987) na Pápežskej univerzite svätého Tomáša Akvinského v Ríme. Jeho dizertačná práca mala názov *„Úloha miestneho priora v Ráde svätého Augustína“*. Univerzita Villanova mu v roku 2014 udelila čestný titul doktor humanitných vied.

Hovorí po anglicky, španielsky, taliansky, francúzsky a portugalsky a vie čítať po latinsky a nemecky.

### Začiatok služby v Cirkvi

Do augustiniánskeho noviciátu vstúpil 1. septembra 1977. Noviciát strávil v meste St. Louis a po roku zložil prvé rehoľné sľuby, dňa 2. septembra 1978. V ďalšej formácii na kňazskú službu pokračoval v Chicagu. Popri štúdiu na čiastočný úväzok vyučoval matematiku na Mendel College Prep High School a príležitostne zastupoval aj fyziku na St. Rita of Cascia High School.

Doživotné rehoľné sľuby zložil 29. augusta 1981. Následne bol poslaný do Ríma študovať kánonické právo. V augustiniánskom kolégiu sv. Moniky v Ríme prijal kňazskú vysviacku 19. júna 1982 z rúk mons. Jeana Jadota, ktorý bol v tom čase pro-prezident Pápežskej rady pre nekresťanov (dnes Dikastérium pre medzináboženský dialóg).

### Misie v Peru

Ešte počas štúdia doktorátu v rokoch 1985 – 1986 bol Robert Francis Prevost poslaný na misie do mesta Chulucanas v regióne Piura v Peru. Potom sa vrátil do Ríma dokončiť doktorát z kánonického práva a po jeho obhájení v roku 1987 sa vrátil do USA, kde bol zvolený za riaditeľa pre povolania a misie augustiniánskej provincie *„Matky Dobrej rady“* v Olympia Fields, v štáte Illinois (USA). Už v roku 1988 bol však opäť vyslaný na misie do Peru, tentoraz do mesta Trujillo ako riaditeľ projektu formácie augustiniánskych kandidátov z vikariátov Chulucanas, Iquitos a Apurímac. Pôsobil tam aj ako prior komunity, formačný riaditeľ a súdny vikár v arcidiecéze Trujillo (1989 – 1998). Súčasne bol aj profesorom kánonického práva, patristiky a morálnej teológie v kňazskom seminári *„San Carlos e San Marcelo“*.

Popri týchto povinnostiach v peruánskom meste Trujillo bol Robert Francis Prevost aktívny aj v pastorácii. Venoval sa veriacim v chudobnej štvrti na okraji mesta, kde pomohol založiť farnosť sv. Rity z Cascie. Neskôr v rokoch 1992 až 1999 bol aj administrátorom farnosti Panny Márie z Monserratu.

Prevost v roku 2012 ako generálny prior Rádu svätého Augustína
### Generálny prior augustiniánov

V roku 1999 sa vrátil do Chicaga, kde bol zvolený za provinciála provincie *„Matky Dobrej rady“*. Po dva a pol roku ho generálna kapitula zvolila za generálneho priora, ktorým bol až do septembra 2013. V októbri 2013 sa vrátil do svojej provincie v Chicagu, kde bol vychovávateľ profesov a provinciálny vikár.

Katedrála v Chiclayo, kde bol Lev XIV. diecéznym biskupom
### Biskup v Chiclayo

Pápež František ho 3. novembra 2014 vymenoval za apoštolského administrátora peruánskej diecézy Chiclayo a povýšil do hodnosti titulárneho biskupa sufránneho. Biskupskú vysviacku prijal 12. decembra toho istého roku a 26. septembra 2015 bol vymenovaný za diecézneho biskupa. V rokoch 2020 až 2021 bol tiež administrátorom diecézy Callao.

### Prefekt Dikastéria pre biskupov

Pápež František ho 30. januára 2023 menoval prefektom Dikastéria pre biskupov s titulom arcibiskup – emeritný biskup v Chiclayo. Súčasne bol vymenovaný za predsedu Pápežskej komisie pre Latinskú Ameriku. Do úradu nastúpil 12. apríla 2023. Ako prefekt jedného z najdôležitejších vatikánskych dikastérií zohral kľúčovú úlohu pri hodnotení a odporúčaní kandidátov na biskupov na celom svete, čím sa zároveň stal viac známym v rámci Katolíckej cirkvi. Za jeho nástupcu bol 26. septembra 2025 vymenovaný arcibiskup Filippo Iannone.

### Kardinál

Pápež František ho v konzistóriu 30. septembra 2023 vymenoval za kardinála – diakona s titulárnou diakoniou Santa Monica. 6. februára 2025 ho pápež František povýšil na kardinála – biskupa s titulárnym kostolom Albano.

Veľmajster Zvrchovaného vojenského maltézskeho rádu Fra’ John Dunlap ho 11. februára 2025 prijal za člena Maltézskeho rádu v hodnosti *Bailiff Veľkého Kríža Cti a Oddanosti*.

### Pápež

Lev XIV. zdraví veriacich po svojom zvolení za pápeža, 8. máj 2025
Vo štvrtok 8. mája 2025 bol na konkláve kardinálov v štvrtom kole hlasovania zvolený za 267. pápeža, pričom prijal meno Lev XIV. Nebol považovaný za favorita, ale ako spojenec pápeža Františka bol vnímaný ako kompromisný kandidát. Po prijatí svojho zvolenia a odchode zo Sixtínskej kaplnky objal kardinálov.

Pápežské meno Lev XIV. je podľa riaditeľa tlačovej kancelárie Svätej stolice Mattea Bruniho jasným a zámerným odkazom na pápeža Leva XIII., autora encykliky *Rerum novarum* z roku 1891. Tento dokument znamenal začiatok modernej sociálnej doktríny Cirkvi. Pápež sa objavil v tradičnej pápežskej červenej štóle a mozzette, rúchach, ktoré pápež František pri zvolení v roku 2013 nemal oblečené. Potom predniesol svoj prvý prejav v taliančine a španielčine a udelil požehnanie Urbi et Orbi v latinčine.

Pápež Lev XIV. predstavil v sobotu 10. mája 2025 na audiencii s kardinálmi vo Vatikáne víziu svojho pontifikátu. Vyjadril sa, že pápež je „pokorný služobník Boha a bratov, nič viac“. Potvrdil, že chce pokračovať v línii Druhého vatikánskeho koncilu, v ktorej kráčal aj pápež František a jeho predchodcovia. Osobitne zdôraznil snahu venovať sa misijnému poslaniu Cirkvi, synodalite, načúvaniu sensus fidei veriacich, starostlivosti o posledných a odvrhnutých a odvážny dialóg so súčasným svetom. Vývoj umelej inteligencie označil ako jednu z dôležitých výziev dnešnej doby, ktoré so sebou prinášajú aj nové otázky ohľadom ľudskej dôstojnosti a spravodlivosti.

18. mája 2025 odslúžil pred bazilikou svätého Petra (lat. *Basilica Sancti Petri*) inauguračnú svätú omšu na námestí sv. Petra (lat. *Piazza San Piettro*). Táto omša bola oficiálnym začiatkom pontifikátu pápeža Leva XIV. Počas nej mu boli odovzdané pálium a rybársky prsteň ako znaky jeho pastierskeho poslania a apoštolskej moci, ktoré boli zverené apoštolovi Petrovi.

### Katolícka cirkev na Slovensku

**Menovanie nových biskupov a ordinárov**

| Biskup | Dátum menovania | Úrad |
| --- | --- | --- |
| Mons. Pavol Šajgalík OFMCap. | 27. máj 2025 | Ordinariát OS a OZ SR | ordinár |
| Mons. Milan Lach | 6. marec 2026 | Bratislavská eparchia | eparchiálny biskup |

## Znak

Po svojom vymenovaní za biskupa si zvolil osobný znak. Štít je delený pošikmo, v pravej modrej polovici strieborná ľalia, v ľavej striebornej kniha prirodzenej farby, na ktorej leží červené horiace srdce prestrelené červeným šípom. Strieborná ľalia v modrom poli je odkazom na diecézu Chiclayo, ktorej patrónkou je Panna Mária vo svojom nepoškvrnenom počatí, kniha s horiacim srdcom je znakom augustiniánskeho rádu.

Tento znak si zachoval aj ako arcibiskup a kardinál. Menili sa iba honosné kusy. Heraldické figúry si ponechal aj v pápežskom znaku, významnejšou zmenou prešla len farba stuhy s heslom, a to zo zlatej na striebornú. Rovnako ako Benedikt XVI. a František do svojho znaku umiestnil mitru namiesto tiáre.

* biskup v Chiclayu(2014–2023)
* arcibiskup – emeritný biskup v Chiclayu (2023)
* kardinál (2023–2025)
* pápež (od 2025)

## Lev XIV. a Slovensko

Pápež Lev XIV. bol viackrát na Slovensku ešte v pozícii generálneho predstaveného augustiniánov. V roku 2005 navštívil kláštor augustiniánov v Košiciach. Slovensko plánoval navštíviť ako kardinál aj v roku 2025 – v Košiciach mal 1. júna slúžiť svätú omšu, v júli plánoval navštíviť Levoču, kde mal byť hlavným celebrantom slávnostnej odpustovej omše na Mariánskej hore, ale aj júlovú Cyrilo-metodskú púť v Nitre.

## Apoštolské cesty Leva XIV.

| Dátum | Cieľ |
| --- | --- |
| **2025** |
| 30. november  –  2. december 2025 |  Turecko  Libanon |
| **2026** |
| 28. marec 2026 |  Monako |
| 13. apríl  –  23. apríl 2026 |  Alžírsko  Kamerun  Angola  Rovníková Guinea |
| 6. jún  –  12. jún 2026 |  Španielsko |
| 22. august 2026 |  San Maríno |
| 25. september  –  28. september 2026 |  Francúzsko |
|      Zatiaľ neuskutočnená cesta |

## Referencie

## Literatúra

* HENNING, Christophe. *Lev XIV. : Nečakaný nástupca*. Bratislava : Lúč, 2025. 176 s. ISBN 978-80-8179-273-1.

## Pozri aj

* Zoznam pápežov
* Zoznam žijúcich kardinálov
* Zoznam biskupských menovaní pápežom Levom XIV.
* *Magnifica humanitas*

## Iné projekty

Commons* Commons ponúka multimediálne súbory na tému **Lev XIV.**

## Externé odkazy

* Oficiálny web Vatikánu
* Lev XIV. na webe Catholic-Hierarchy

|  |  |  |  |  |
| --- | --- | --- | --- | --- |
| **Predchodca:** František |  | **PápežLev XIV. (zoznam) |  | **Nástupca:** – |